JY LEES NOU Sterrekyk
Elke keer as ek iemand probeer oortuig dat my lewe in die lieflike Provence eintlik nogal saai is, word my woorde met ongeloof begroet.
Ja, goed, die landskap is poskaartmooi, die kos is fantasties en Frans is 'n pragtige taal om heeldag na te luister - maar dis nie asof ons in Hollywood woon nie, hoor. Die grootste gedeelte van die jaar gebeur hier net mooi niks op ons beskeie plattelandse dorpie. Saans kyk ons sterre - in die lug, nie op TV nie - of ons gaan bedees met 'n boek bed toe.
Die sjiek Parysenaars het alle benodigdhede - van brood tot blomme - van Parys af ingevoer. Die beroemdes het nooit die plaas verlaat nie. En 'n hoë muur het oornag om die terrein verrys om nuuskierige agies en afloerders weg te hou.
Dié dat ons begryplik skepties was toe ons laas somer gerugte begin hoor dat 'n beroemde figuur uit Hollywood ons dorpie gaan besoek. Saam met ons gaan kom kuier, kan jy glo, by die fees wat die Amerikaanse buurman beplan om Independence Day op 4 Julie te vier. Ja, almal van ons, want die buurman het - met 'n prysenswaardige Amerikaanse sin vir demokrasie - verteenwoordigers van alle sosiale vlakke na sy partytjie genooi. Van die munisipale werker wat die strate vee tot 'n paar bejaarde burgers van die bourgeoisie wie se voorsate al sedert die Middeleeue hier woon.
Terug by die huis het ek dadelik 'n paar internetfoto's van M. Night Shyamalan opgesoek - en raai, toe ís dit sowaar die saggesproke meneer Malan met wie ek langs die swembad staan en gesels het. Nou wonder almal op die dorp natuurlik wie die Amerikaanse buurman vanjaar na sy Independence Day-fees gaan nooi. Ons standaarde het mos nou gestyg.